google/wiki40b huggingface dataset:
Βενσάν Καντελά

Συλλογική

Προϊόν των ποδοσφαιρικών ακαδημιών της Μονπελιέ ΣΚ, όπου αναδείχτηκε πρωταθλητής Γαλλίας στην ηλικιακή κατηγορία Κ-17, ο Βενσάν Καντελά εντάχθηκε στην Τουλούζ ΦΚ, ομάδα με την οποία υπέγραψε το πρώτο του επαγγελματικό συμβόλαιο Πραγματοποίησε τα ξεκινήματά του στην πρώτη κατηγορία τον Οκτώβριο του 1992 με την ΤΦΚ, η οποία, όμως, υποβιβάστηκε στην D2 με το πέρας της σεζόν 1992-1993. Την επόμενη χρονιά, η Τουλούζ δεν κατάφερε να επιστρέψει στην πρώτη κατηγορία, με τον Καντελά να μεταγράφεται, τότε, στην Αν Αβάν ντε Γκανγκάμπ. Πέρασε δύο σεζόν στην ομάδα, με την οποία αγωνίστηκε και στο Κύπελλο ΟΥΕΦΑ της σεζόν 1996-1997 χάρη στην πορεία της στο Κύπελλο Ιντερτότο.
Τον Ιανουάριο του 1997, ο Καντελά αποκτήθηκε από την ΑΣ Ρόμα. Αγωνίστηκε επί οκτώ σεζόν στο ιταλικό πρωτάθλημα, το οποίο οι Giallorossi κατέκτησαν την σεζόν 2000-2001. Το ίδιο έτος, η ομάδα υπό την τεχνική καθοδήγηση του Φάμπιο Καπέλλο κατέκτησε το Ιταλικό Σούπερ Καπ απέναντι στην Φιορεντίνα. Ο Καντελά αγωνίστηκε και πάλι στο Κύπελλο ΟΥΕΦΑ, και τρεις σεζόν στο Τσάμπιονς Λιγκ. Έχοντας χάσει την θέση βασικού στη διάρκεια των δύο τελευταίων του σεζόν στην Ρώμη, ο Καντελά αποχώρησε με προορισμό την Μπόλτον Γουόντερερς τον Ιανουάριο του 2005. Έπειτα από μισή σεζόν, εγκατέλειψε το αγγλικό πρωτάθλημα, το οποίο έβρισκε πολύ σκληρό και με πολύ εναέριο παιχνίδι, για να ενταχθεί στην Ουντινέζε. Αγωνίστηκε στο Τσάμπιονς Λιγκ της σεζόν 2005-2006 με την ομάδα του Ούντινε. Μετά την λήξη του μονοετούς διάρκειας συμβολαίου του, εντάχθηκε στην ΑΚ Σιένα. Πέρασε την τελευταία του ποδοσφαιρική σεζόν στην ΦΚ Μεσίνα. Έχοντας μείνει ελεύθερος από την ομάδα της Σικελίας, ο Καντελά αποφάσισε να βάλει τέλος στην αγωνιστική καριέρα του. Τον Σεπτέμβριο του 2007 ανακοίνωσε την επιστροφή του στον χώρο του ποδοσφαίρου από την θέση του ατζέντη παικτών.

Διεθνής

Ο Βενσάν Καντελά γνώρισε τις πρώτες του διεθνείς συμμετοχές με την Εθνική Παίδων Γαλλίας, κι έπειτα την Εθνική Ενόπλων. Το 1996, ο παίκτης κλήθηκε από τον Ρεϊμόν Ντομενέκ στην Εθνική Ελπίδων Γαλλίας. Αγωνίστηκε σε τρεις αναμετρήσεις στη διάρκεια του ποδοσφαιρικού τουρνουά των Ολυμπιακών Αγώνων της Ατλάντα. Τον Οκτώβριο του ιδίου έτους, ο, τότε, ομοσπονδιακός τεχνικός, Αιμέ Ζακέ τον κάλεσε για πρώτη φορά στην Εθνική Γαλλίας με την ευκαιρία μιας φιλικής αναμέτρησης απέναντι στην Τουρκία.
Ο Καντελά ήταν ένας από τους συνολικά 22 παίκτες που κλήθηκαν να συμμετάσχουν στο Παγκόσμιο Κύπελλο του 1998, το οποίο οργάνωνε η Γαλλία. Στη διάρκεια της διοργάνωσης, αγωνίστηκε στον τελευταίο αγώνα για τον πρώτο γύρο απέναντι στην Δανία, κι ενώ οι Bleus είχαν ήδη προκριθεί για την φάση των 16. Έχοντας κληθεί από τον Ροζέ Λεμέρ να πάρει μέρος στο Ευρωπαϊκό Πρωτάθλημα του 2000, αγωνίστηκε σε δύο αναμετρήσεις, απέναντι στην Τσεχία και την Ολλανδία. Στη διάρκεια του Παγκοσμίου Κυπέλλου του 2002, αντικατάστησε τον Φρανκ Λεμπέφ, ο οποίος είχε αποχωρήσει τραυματίας από την αναμέτρηση με την Ουρουγουάη, και ξεκίνησε βασικός στην αναμέτρηση με την Δανία. Ο Καντελά πραγματοποίησε την 40ή του και τελευταία διεθνή συμμετοχή με την Εθνική Γαλλίας τον Αύγουστο του 2002, στη διάρκεια της φιλικής αναμέτρησης Τυνησία-Γαλλία.
Δραΐνα Μεσσηνίας

Ιστορία

Το χωριό ιδρύθηκε επί τουρκοκρατίας. Λέγεται ότι το ίδρυσαν διωκόμενοι από τους Τούρκους Μακεδόνες. Σε ένα σπίτι, στην είσοδο του, υπάρχει λαξευμένη η χρονολογία 1861, αλλά ο οικισμός είναι παλαιότερος.(ίσως από το 1700) Έναν από τους πρώτους κατοίκους οι Τούρκοι τον κρέμασαν από το μουστάκι σε μια βελανιδιά. Ανήκε στην οικογένεια Κουτέλα, η οποία ήταν και η πρώτη η οποία έφτασε από τη Μακεδονία και καταγόταν από τη Μικρά Ασία, πιθανόν από το Αϊβαλί.
Η Δραΐνα αρχικά ήταν το μέρος που ο Παπαφλέσσας είχε σχεδιάσει να αντιμετωπίσει τα στρατεύματα του Ιμπραήμ πριν μετακινηθεί στο Μανιάκι.Ο Παπαφλέσσας έμεινε στην Δραΐνα σε σπίτι στο βουνό.Εκείνο το σπίτι κατοικείται μέχρι και σήμερα. 
Το χωριό πήρε το όνομά του από δύο μεγάλες βελανιδιές (δρυς), που βρίσκονταν στην ανατολική είσοδο του. Οι βελανιδιές αυτές ήταν εκεί μέχρι και τη δεκαετία του '50.

Κάτοικοι

Οι μόνιμοι κάτοικοι το χωριού, σύμφωνα με την Ελληνική απογραφή 2011 που διεξήχθη από την Ελληνική Στατιστική Αρχή, ανέρχονται σε 50 και ασχολούνται ως επί το πλείστον με αγροτικές εργασίες και κυρίως με την καλλιέργεια της ελιάς και την συγκομηδή των σύκων. Το χωριό δε διαθέτει σχολείο εδώ και πολλές δεκαετίες.

Κτίρια του χωριού

Διαθέτει έναν Ιερό Ναό, αφιερωμένο στον Άγιο Γεώργιο, κι ένα κοιμητήριο με ναό αφιερωμένο στον Άγιο Αθανάσιο.
Raid on Bungeling Bay

Κληρονομία

Ο δημιουργός του παιχνιδιού Γουίλ Ράιτ είπε ότι ο σχεδιασμός των τοπίων της Bungeling Bay χρησιμοποιώντας το level editor που είχε δημιουργήσει του άρεσε τόσο που σκέφτηκε να σχεδιάσει παιχνίδι προσομοίωσης μιας πόλης στο οποίο ο ίδιος ο παίκτης θα μπορούσε να δημιουργήσει και να διαμορφώσει πόλη, να οργανώσει την συγκοινωνία κλπ.

Το παιχνίδι αυτό ήταν το γνωστό SimCity. Ήταν μεγάλη επιτυχία και καθιέρωσε τον Ράιτ ως σχεδιαστή ηλεκτρονικών παιχνιδιών.
Χαράλαμπος Ν. Νότιας

Ο Χαράλαμπος Ν. Νότιας ήταν Έλληνας εφοπλιστής και πλοιοκτήτης. Απεβίωσε τον Δεκέμβριο του 2008 και ήταν ένα από τα μεγαλύτερα ονόματα στην παγκόσμια ναυτιλία .

Βιογραφία

Καταγόταν από τη Χίο. Μετανάστευσε στη ηλικία των 18 προς τις Η.Π.Α και κατατάχθηκε στον πολεμικό Ναυτικό αφότου είχε τελειώσει την σχολή πλοιάρχων. 
Κατά τον Β΄ Παγκόσμιο Πόλεμο υπηρέτησε το Πολεμικό Ναυτικό των ΗΠΑ,ως πλοίαρχος μεταφέροντας χυδην φορτία προς την Ευρώπη.Οταν τελείωσε ο πόλεμος το πολεμικό ναυτικό του παραχώρησε το πλοίο το οποίο κυβερνούσε.Ετσι ξεκίνησε η αυτοκρατορία του Νοτιά . Την δεκαετία του '60 δημιουργεί την εταιρεία Apollo Shipping μαζί με τα ξαδέρφια του Τάκη και Γιώργο Λιγνό. 
Μετά από καιρό αποφασίζουν να διασπαστούν και να πορευθούν μόνοι τους οι αδερφοί Λιγνού καταφέρνουν να δημιουργήσουν ένα τεράστιο στόλο 62 πλοίων ακόμη και για τα σημερινά δεδομένα,δυστυχώς η εταιρεία χρεωκόπησε αργότερα.Ο Χαράλαμπος Νότιας δημιουργεί τις εταιρείες TROJIAN MARITIME INC και INDEPEDENCE MARITIME INC οι οποίες λειτουργούν ακόμα και σήμερα με προσωπικό από την Ελλάδα και στα πλοία και στα γραφεία των εταιρειών.Και οι δύο εταιρείες είναι εισηγμένες στο χρηματιστήριο των ΗΠΑ.
Συνεχιστές της αυτοκρατορίας είναι τα παιδιά του ο γιός του Νίκολας και η κόρη του Ειρήνη (Ρενα).Στο πλευρό τους βρίσκεται και η μητέρα τους και συζυγός του Χαράλαμπου Φυλλις Θραυαλου η οποία έχοντας αποκτήσει πείρα δίπλα στον αντρα της μπορεί να συμβουλεύει τα παιδιά της.
Έρικ Μπίσοφ

Καριέρα

Ο Μπίσοφ έχει περάσει από κορυφαίες εταιρείες της επαγγελματικής πάλης. Ξεκίνησε από την Αμερικανική Ένωση Πάλης, αλλά μετά από αυτή την δουλειά έγινε γνωστός. Αρχικά από το WCW, στο οποίο διετέλεσε Εκτελεστικός Παραγωγός, αλλά και Πρόεδρος της εταιρείας. Μετά την χρεωκοπία της το 2001, την οποία χρεώθηκε ο ίδιος, συνέχισε στο WWE, το οποίο αγόρασε το WCW. Εκεί διετέλεσε Γενικός Διευθυντής στο σόου Raw, ενώ αποχώρησε το 2007 από το WWE. Δύο χρόνια μετά, υπέγραψε συμβόλαιο με το TNA Wrestling, στο οποίο βρίσκεται έως σήμερα.

Άλλες ασχολίες

Ο Έρικ Μπίσοφ εκτός της πάλης, ασχολείται και με την παραγωγή τηλεοπτικών προγραμμάτων και έχει δική του εταιρεία, η οποία δημιουργεί διάφορα ριάλιτι που προβάλλονται στην αμερικανική τηλεόραση. Εκτός αυτού, διοργανώνει σποραδικά, διάφορα σόου πάλης, σε όλο τον πλανήτη, ανεξαρτήτως εταιρείας.

Προσωπική ζωή

Γεννήθηκε στο Ντιτρόιτ του Μίσιγκαν. Πριν ασχοληθεί με την πάλη, έκανε πολλά και διάφορα επαγγέλματα. Είχε στην ιδιοκτησία του, εταιρεία κατασκευής κτιρίων, δούλεψε ως εκπαιδευτής αλόγων, έφτιαξε επιχείρηση κρεοπωλείων με ντελίβερι και έγινε και αθλητής μποξ. Είναι παντρεμένος από το 1986 με την Λόρι, με την οποία έχει αποκτήσει δύο παιδιά. Μάλιστα ο γιος του ο Γκάρετ Μπίσοφ είναι επαγγελματίας παλαιστής στο TNA.
Δαφνές Ηρακλείου

Ιστορικά στοιχεία

Σύμφωνα με την παράδοση, ο οικισμός ιδρύθηκε από κατοίκους ενός άλλου χωριού, με το όνομα Σκιλλοχωριό βορειοανατολικά των Δαφνών, κοντά στη Σταυρακιανή Καμάρα. Εκεί σώζονται ερείπια εκκλησιών. Αμφότερα τα χωριά αναφέρονται σε έγγραφα του 13ου αιώνα. Οι Δαφνές αναγράφονται σε συμβόλαιο του 1271 και το Σκιλλοχωριό σε συμβόλαιο του 1280.  
Το 1583 στην απογραφή του Καστροφύλακα αναφέρονται Dafnes Apano με 251 κατοίκους και Dafnes Catto με 168 κατοίκους . Το Schilocorio αναφέρεται με 164 κατοίκους στην ίδια πηγή. Η ετυμολογία του χωριού είναι από το φυτό σκίλλη, δηλαδή τη σκιλλοκρομμύδα.
Στις 22 Ιουλίου του 1944, αντάρτες της Α.Ο.Α. (Ανεξάρτητη Ομάδα Ανωγείων) υπό τον Μιχάλη Ξυλούρη, επιτέθηκαν σε γερμανικό φυλάκιο κοντά στο χωριό, προξενώντας σημαντικές απώλειες.
Από τις Δαφνές καταγόταν ο χατζή Γεώργιος Σημαντήρης, ο οποίος ήταν στρατιώτης στο σώμα του Καραϊσκάκη. Ο γιος του Δημήτριος άλλαξε το επώνυμο σε Ζουδιανός και έδρασε στην Επανάσταση του 1866.
Θωμάς Χούτας

Βιογραφικά στοιχεία

Γεννήθηκε στην Αμφιλοχία στις 15 Ιουλίου 1939 και ήταν γιος του πρώην βουλευτή και υπουργού, Στυλιανού Χούτα.
Υπηρέτησε ως γενικός γραμματέας στο υπουργείο Κοινωνικής Πρόνοιας από τον Μάιο του 1980 έως τον Μάιο του 1981.
Στις εκλογές του 1981 εξελέγη πρώτος επιλαχών βουλευτής Αιτωλοακαρνανίας με τη Νέα Δημοκρατία, καταλαμβάνοντας την έδρα του Χριστόφορου Στράτου έπειτα από τον αδόκητο θάνατο του τελευταίου, τον Απρίλιο του 1982. Επανεξελέγη βουλευτής Αιτωλίας και Ακαρνανίας με την Νέα Δημοκρατία στις εκλογές του 1985, όμως έπειτα από επαναληπτική καταμέτρηση των ψήφων η ΝΔ έχασε μία έδρα από το ΠΑΣΟΚ και βουλευτής εξελέγη στη θέση του Χούτα ο Αθανάσιος Δημητρακόπουλος.
Το 2007 στήριξε στις εκλογές την Δημοκρατική Αναγέννηση του Στέλιου Παπαθεμελή και το 2012 πολιτεύτηκε με το κόμμα Ανεξάρτητοι Έλληνες στην Αιτωλοακαρνανία, χωρίς επιτυχία.
Πέθανε στο νοσοκομείο "Ερυθρός Σταυρός" στην Αθήνα στις 26 Σεπτεμβρίου 2017 και κηδεύτηκε από τον ιερό ναό Αγίου Νικολάου στο Μαρούσι. Η ταφή του έγινε στις 29 Σεπτεμβρίου στην Αμφιλοχία.
Έλενα (σύζυγος του Ίνγκε του Γηραιού)

Εμφύλιος ανάμεσα στον σύζυγο και τον αδελφό της για θρησκευτικούς λόγους

Σουηδικός θρύλος του Αγίου Έσκι τον 13ο αιώνα περιγράφει ότι ο Σβεν σφετερίστηκε την εξουσία από τον Ίνγκε Α και πήρε τμήματα του βασιλείου την περίοδο (1080 - 1100). Ο Ίνγκε ο Πρεσβύτερος όπως ήταν γνωστό ήταν φανατικός χριστιανός που πολέμησε σκληρά τους παγανιστές με τους οποίους ήταν σε εμφύλιο πόλεμο στην Σουηδία την περίοδο (1020 - 1080), επέβαλε τον χριστιανισμό με την βία ωστόσο υπήρχαν ίχνη του παγανισμού τον 12ο αιώνα. Ο ισχυρότερος εχθρός του Ίνγκε ήταν ο ίδιος ο κουνιάδος του ο αδελφός της Έλενας ο παγανιστής Μπλοτ-Σβεν ή Σβεν ο πιστός.  Ο Μπλοτ-Σβεν ανέτρεψε τον Ίνγκε και τον ανάγκασε να δραπετεύσει για 3 χρόνια στην Βάστεργκοτλαντ χωρίς να είναι γνωστό αν πήρε την Έλενα μαζί του. Η Έλενα βρισκόταν στο επίκεντρο της σκληρής διαμάχης ανάμεσα στον χριστιανό σύζυγο της και τον παγανιστή αδελφό της με τελικό αποτέλεσμα τον θρίαμβο του Ίνγκε (1183) και την θανάτωση του Μπλοτ-Σβεν κάτι που έφερε το τέλος του παγανισμού στην Σουηδία.

Θρησκευτικές πεποιθήσεις

Δεν είναι γνωστά πολλά πράγματα σχετικά με το τι πίστευε η ίδια το βέβαιο είναι ότι ήταν παγανίστρια πριν τον γάμο της και στην συνέχεια την προσηλύτισε ο Ίνγκε στον χριστιανισμό με την βία με το χριστιανικό όνομα Έλενα, χριστιανικά ονόματα έδωσε και στις κόρες της όπως Χριστίνα, Μαργαρίτα και Κατερίνα. Μετά την οριστική ήττα των παγανιστών ίδρυσε μαζί με τον σύζυγο της το πρώτο γυναικείο μοναστήρι στο Βενεδεκτιανό αβαείο του Βρέτα στην Όστεργκοτλαντ (1090 - 1100) στο οποίο εμφανίζεται τον 16ο αιώνα μια μεγάλη λίστα από δωρεές.  Θεωρείται απίθανο πως έγινε τόσο μεγάλος αριθμός δωρεών αφού εκείνη την εποχή στην Σουηδία δεν υπήρχαν ακόμα μοναστήρια, η εξήγηση θεωρείται η μεγάλη προίκα που πήρε η Ελένη από τον αδελφό της Σβεν.

Ο λίθος του Σίγκτορν

Σε έναν κατάλογο του 15ου αιώνα εμφανίζονται περισσότερες δωρεές της βασίλισσας Έλενας στην μονή της Σλάκα στην Βρέτα στην συνέχεια κλείστηκε σε μοναστήρι μετά τον θάνατο του συζύγου της (1105 - 1110) και πέρασε τα τελευταία χρόνια της ζωής σαν μοναχή. Ωστόσο πολλοί ιστορικοί συνδέουν το όνομα της με την Έλενα της Σουηδίας η οποία ήταν σύζυγος του Κνούτου Ε΄ της Δανίας.  Πολλοί ερευνητές λένε ότι η Έλενα και ο Ίνγκε ήταν τρίτα ξαδέλφια,  ο γάμος έγινε για να συμφιλιωθούν μεταξύ τους οι παγανιστές με τους χριστιανούς και να σταματήσει ο εμφύλιος πόλεμος. Μια Ρουνική λίθος που βρέθηκε στην μονή του Μπαλλίνγκστα στην Άππλαντ αναφέρει : "Ο Σίγκτορν τοποθέτησε αυτόν τον λίθο και μια γέφυρα, μετά από αυτόν ο γιος του Αντζάρβ και μετά από αυτόν η Μώ η κόρη του, και ο Ετόρν, και ο Σβεν και ο Σίγκτορν ...".  Η επιγραφή σχετίζεται με τον Σίγκτορν τον γιο του Σβεν, την κόρη του που σχετίζεται με την Έλενα και χρονολογείται τον 11ο αιώνα, το πλήρες όνομα της Έλενας αποδεικνύεται με αυτόν τον τρόπο ότι ήταν Μώ Σίγκτορντάττερ, μερικές πηγές λένε ότι η Έλενα μπορεί να ήταν Ελληνίδα ή Ρωσίδα αλλά αυτό θεωρείται απίθανο. Η Έλενα ή Έλιν έχει συσχετιστεί με την Αγία Έλενα του Σκόβντ που λάτρευαν οι Σουηδοί την ίδια περίοδο αλλά οι σύγχρονοι ιστορικοί διαφωνούν με αυτή την άποψη.
Πράσινος φρύνος

Περιγραφή

Πρόκειται για ένα μεσαίου μεγέθους φρύνο, του οποίο το ολικό μήκος σώματος δεν ξεπερνά τα 10cm. Το πρότυπο και το μέγεθος των κηλίδων στο πίσω μέρος του σώματος του ποικίλει στους διαφορετικούς πληθυσμούς του είδους. Το χρώμα των κηλίδων επίσης ποικίλει, μεταξύ πράσινου και σκούρου καφέ, ενώ σε ορισμένα άτομα εμφανίζονται και κόκκινα στίγματα. Το κοιλιακό μέρος του είναι ανοιχτόχρωμο έως και άσπρο. Ο πράσινος φρύνος μπορεί να αλλάξει χρώμα, ανάλογα με τη θερμοκρασία ή το φως. Τα θηλυκά μεγαλύτερα από τα αρσενικά.

Γεωγραφική κατανομή

Απαντάται στην κεντρική Ασία, την ανατολική Ευρώπη, τα Βαλκάνια και την Ιταλική χερσόνησο. Στη Σικελία συνυπάρχει με τον Αφρικανικό πράσινο φρύνο, Bufotes boulengeri. Στην Ελλάδα εντοπίζεται σε όλο τον ηπειρωτικό κορμό, την Πελοπόννησο, την Εύβοια και την Κρήτη, τα Ιόνια νησιά, τη Θάσο, τη Σαμοθράκη, τη Λήμνο, τη Λέσβο, τη Χίο, τη Σάμο, πολλά από τα Δωδεκάνησα και στα περισσότερα νησιά των Κυκλάδων. Σύμφωνα με ορισμένες φυλογενετικές μελέτες, φαίνεται πως σε ορισμένα ακανόνιστα σημεία της κατανομής του αντικαθίσταται ή συνυπάρχει με το είδος Bufotes (viridis) variabilis, όπως στην Κέρκυρα και την Πελοπόννησο. Παρόλα αυτά δεν είναι ευρέως αποδεκτή η αναγωγή του B. variabilis, εξαιτίας της απουσίας μελέτης των ζωνών επαφής και μη ολοκληρωμένων μοριακών δεδομένων.

Βιολογία

Είναι εδαφόβιος και κυρίως νυκτόβιος φρύνος, αν και παρατηρείται και την ημέρα, ειδικά την άνοιξη. Κατά την αναπαραγωγική περίοδο τα αρσενικά ανεβαίνουν στην πλάτη των θηλυκών αγκαλιάζοντάς τα, γονιμοποιώντας τα αυγά των θηλυκών τα οποία γεννούν "χορδές" με 1-4 σειρές αυγών, η οποίες μπορεί να φτάσουν και τα 4 μέτρα σε μήκος.

Άμυνα

Αν αρπαχτεί βίαια εκκρίνει αμυντικές τοξικές ουσίες από αδένες του δέρματος, ικανές να αποτρέψουν τους περισσότερους θηρευτές αφού είναι ιδιαίτερα δύσγευστες και ερεθιστικές. Οι ουσίες αυτές είναι ακίνδυνες για τον άνθρωπο όταν έρθουν σε επαφή με το δέρμα, μπορεί όμως να προκαλέσουν κάποια συμπτώματα ερεθισμού ή και άλλα σε περίπτωση κατάποσης ή αν έρθουν σε επαφή με μάτια ή με πληγές.
Χριστίνα της Γαλλίας

Βιογραφία

Βαφτίστηκε Χριστίνα-Μαρία και ήταν η δεύτερη κόρη του Ερρίκου Δ΄ της Γαλλίας και της Μαρίας των Μεδίκων, κόρης του Φραγκίσκου Α΄ μεγάλου δούκα της Τοσκάνης.
Α΄ κατηγορία ποδοσφαίρου ανδρών Κύπρου 1970-71

Σύστημα διεξαγωγής

Στο πρωτάθλημα της Α΄ κατηγορίας 1970-71 συμμετείχαν 12 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η τελευταία ομάδα υποβιβάστηκε στη Β΄ κατηγορία 1971-72.
Η πρωταθλήτρια ομάδα εξασφάλιζε τη συμμετοχή της στο Κύπελλο Πρωταθλητριών Ομάδων Ευρώπης 1971-72. Επιπλέον, η ομάδα που τερμάτισε στη δεύτερη θέση εξασφάλιζε τη συμμετοχή της στο Κύπελλο ΟΥΕΦΑ 1971-1972.
Επιπρόσθετα, ήταν σε ισχύ ο θεσμός της συμμετοχής κυπριακών ομάδων στο ελληνικό πρωτάθλημα, μέσα από τον οποίο η εκάστοτε πρωταθλήτρια Κύπρου εξασφάλιζε τη συμμετοχή της στην Α΄ Εθνική Ελλάδας για την επόμενη περίοδο (εκτός και αν πρωταθλήτρια της περασμένης περιόδου εξασφάλιζε την παραμονή της στο πανελλήνιο πρωτάθλημα). Επειδή η ΕΠΑ που συμμετείχε στην Α΄ Εθνική 1970-1971 υποβιβάστηκε, η πρωταθλήτρια ομάδα της Α΄ κατηγορίας 1970-71 είχε το δικαίωμα συμμετοχής στην Α΄ Εθνική 1971-1972.

Σύστημα βαθμολόγησης

Την περίοδο αυτή το σύστημα βαθμολόγησης άλλαξε. Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 1969-70, στο πρωτάθλημα της περιόδου 1970-71 συμμετείχε ο πρωταθλητής της Β΄ κατηγορίας 1969-70, Διγενής Ακρίτας Μόρφου. Στο πρωτάθλημα δεν συμμετείχε ο Άρης ο οποίος είχε υποβιβαστεί στη Β΄ κατηγορία 1970-71.
Επιπρόσθετα, δεν συμμετείχε η πρωταθλήτρια της προηγούμενης περιόδου, ΕΠΑ, η οποία συμμετείχε στην Α΄ Εθνική 1970-1971 μέσω του θεσμού της συμμετοχής κυπριακών ομάδων στο ελληνικό πρωτάθλημα. Στο πρωτάθλημα συμμετείχε ο Ολυμπιακός (πρωταθλητής της Α΄ κατηγορίας 1968-69) ο οποίος συμμετείχε στην Α΄ Εθνική 1969-1970 από την οποία υποβιβάστηκε.
Βραβεία Satellite

Τα Βραβεία Satellite είναι ετήσια βραβεία που απονέμονται από τη Διεθνή Ακαδημία Τύπου. Τα βραβεία ήταν αρχικά γνωστά ως Βραβεία Golden Satellite. Το 2011, οι κατηγορίες των βραβείων Satellite μειώθηκαν από 22 σε 19, εξαιτίας της ένωσης των κατηγοριών δράματος και κωμωδιών σε μία γενική κατηγορία.
1783 Αλμπίτσκι

Φυσικά χαρακτηριστικά

Η μέση διάμετρος του Αλμπίτσκι εκτιμάται σε 21,36 ± 2,4 χιλιόμετρα. O φασματικός τύπος του είναι Ch, ενώ το γεωμετρικό άλβεδό του είναι 0,074 ± 0,019. Ο Αλμπίτσκι περιστρέφεται γύρω από τον εαυτό του μία φορά κάθε 9 ως 15 ώρες περίπου.
Κασσανδάνη

Βιογραφία

Ήταν κόρη τού Φαρνάσπη.
Έκανε τέσσερα τέκνα (ή και τα πέντε τού Κύρου Β΄): τον Καμβύση Β΄, τον Σμέρδη, την Άτοσσα και τη Ρωξάνη. Η κόρη της Άτοσσα είχε μεγάλη εξουσία και επιρροή, ίσως γι' αυτό τη νυμφεύτηκε ο 3ος εξάδελφός της Δαρείος Β΄, από πλάγιο κλάδο, καθώς επίσης ήταν απόγονος πέντε βασιλέων της Περσίας.
Όταν απεβίωσε η Κασσανδάνη, όλα τα έθνη της Περσικής αυτοκρατορίας είχαν "μεγάλο πένθος", όπως αναφέρει ο Ηρόδοτος. Το Χρονικό τού Ναβοναΐδ αναφέρει, ότι η Κασσανδάνη απεβίωσε στη Βαβυλώνα και πως το πένθος κράτησε έξι ημέρες. 
Σύμφωνα με την υπόδειξη τού Μ. Μπόυς ο τάφος της βρίσκεται στους Πασαργάδες.
Look at Yourself

Τραγούδια

1. Look at Yourself (Hensley) - 5:09

2. I Wanna Be Free (Hensley) - 4:00

3. July Morning (Hensley, Byron) - 10:32

4. Tears in my Eyes (Hensley) - 5:01

5. Shadows of Grief (Hensley, Byron) - 8:39

6. What Should Be Done (Hensley) - 4:15

7. Love Machine (Hensley, Box, Byron) - 3:37

Μέλη των Uriah Heep

Το Look at Yourself ηχογραφήθηκε από τους εξής μουσικούς:
Ντέηβιντ Μπάιρον - φωνητικά
Μικ Μποξ - κιθάρα
Κεν Χένσλεϊ - πλήκτρα
Πωλ Νιούτον - μπάσο
Ίαν Κλαρκ - τύμπανα
Όμπερλιγκα (Ανατολική Γερμανία)

Ιστορία

Η Όμπερλιγκα ξεκίνησε το 1949-50 ως DS-Oberliga. Το 1958 μετονομάστηκε σε DDR-Oberliga. Αποτελείτο από 14 σωματεία εκτός από τις περιόδους 1950-54 που ο αριθμός τους δεν ήταν σταθερός και κυμαινόταν από 17 ως 19.
Από το 1956 ως το 1960 το πρωτάθλημα διεξαγόταν από την άνοιξη ως το φθινόπωρο. Από το 1960-61 επανήλθε το παλιό σύστημα. Επίσης, από το 1961-62 διεξαγόταν σε τρεις γύρους, με τον τρίτο γύρο να διεξάγεται σε ουδέτερο γήπεδο.
Την τελευταία σεζόν διεξαγωγής της, το 1990-91, ονομάστηκε NOFV-Oberliga, δηλαδή "Ανώτερη κατηγορία ΒΑ Γερμανίας" και οι δύο πρώτες ομάδες, η Ντιναμό Δρέσδης και η Χάνσα Ρόστοκ, εντάχθηκαν στην Μπούντεσλιγκα.
Χάντερ Πάρις

Πρώτα χρόνια

Ο Χάντερ Πάρις γεννήθηκε στο Ρίτσμοντ της Βιρτζίνια και μεγάλωσε στη πόλη Πλάνο του Τέξας. Η μητέρα του, Άννι Πάρις, δουλεύει με αυτιστικά παιδιά και ο πατέρας του, Μπρους Θαρπ, είναι μηχανικός. Το 2007, αποφοίτησε από το Λύκειο του Πλάνο και από το Texas Tech University Independent School District. Ο Πάρις είναι «φιλελεύθερος χριστιανός».

Καριέρα

Ο Χάντερ Πάρις έχει συμμετάσχει ως γκεστ σταρ σε πολλές τηλεοπτικές σειρές, μεταξύ των οποίων το CSI: Λας Βέγκας, το Close to Home, το Νόμος και Τάξη: Ειδική Ομάδα (Law & Order: Special Victims Unit) και το Summerland. Ακόμη έχει εμφανιστεί στις ταινίες  Πιτζάμα Πάρτι! (Sleepover) και RV.
Στη ταινία Freedom Writers, ο Πάρις υποδύθηκε τον Μπεν Σάμιουελς, τον μοναδικό λευκό μαθητή σε μία τάξη Λυκείου της Καλιφόρνια. Ο κριτικός Thomas Hibbs της ιστοσελίδας National Review Online σημείωσε ότι ο Πάρις υποδύθηκε το ρόλο με «σεμνό και ειλικρινές χιούμορ».
Ο Πάρις υποδύεται τον Σάιλας Μπότγουϊν στην τηλεοπτική σειρά Weeds του καναλιού Showtime. Η σειρά βρίσκεται τώρα στον όγδωο και τελευταίο κύκλο της.
Στις 18 Αυγούστου του 2008, ο Πάρις εντάχθηκε στο καστ του βραβευμένου με Τόνυ μιούζικαλ του Μπρόντγουεϊ, το Spring Awakening. Ανέλαβε τον πρωταγωνιστικό ρόλο του Μέλχιορ Γκέιμπορ στο θέατρο Eugene O'Neill στη Νέα Υόρκη, λαμβάνοντας εξαιρετικά θετικές κριτικές για την ερμηνεία του. Παρέμεινε στο ρόλο αυτό μέχρι και την τελευταία παράσταση του έργου, στις 18 Ιανουαρίου 2009.
Στις 18 Αυγούστου 2008, ο Πάρις κυκλοφόρησε ένα βίντεο στην ιστοσελίδα Funny or Die με τίτλο «Cougar 101 with Hunter Parrish».
Το 2009, υποδύθηκε τον Σταν, έναν παίκτη μπάσκετ στο Λύκειο, στη ταινία 17 Ξανά (17 Again).
Από το 2007 έως το 2009, φιλοξένησε ένα διαδικτυακό τοκ σόου μαζί με τους φίλους του, Κάιλ Σέρμαν και Άλισον Τάιλερ, με τίτλο «Two Guys and a Girl».
Στις 8 Αυγούστου 2011, ανακοινώθηκε ότι ο Πάρις θα πρωταγωνιστήσει ως Ιησούς στην επερχόμενη αναβίωση του μιούζικαλ Godspell στο Μπρόντγουεϊ. Οι παραστάσεις ξεκίνησαν στις 13 Οκτωβρίου και τελείωσαν στις 15 Απριλίου.
Ισίδωρος (συγγραφέας)

Συγγραφικό έργο

Έγραψε τρία έργα: Εξηγητικά εις Παρχόρ που ήταν προφήτης της σχολής του Βασιλείδη, Ηθικά που εξετάζει ζητήματα σχετικά με τη σεξουαλική ορμή, και Περί προσφυούς ψυχής, όπου αναπτύσσεται η πυθαγόρεια ιδέα ότι η ψυχή αποτελείται από δύο μέρη, το αγαθό και το πονηρό απ΄όπου πηγάζουν τα ανθρώπινα πάθη.
Φρειδερίκος της Έσσης-Ντάρμστατ (καρδινάλιος)

Βιογραφία

Γεννήθηκε στο Ντάρμστατ και ήταν ο τρίτος γιος τού Λουδοβίκου Ε΄ λαντγκράβου της Έσσης και της Μαγδαληνής των Χοεντσόλερν, κόρης του Ιωάννη-Γεωργίου εκλέκτορα του Βρανδεμβούργου. 
Η οικογένειά του ήταν Λουθηρανή, όμως ο Φρειδερίκος στα 20 έτη του μεταστράφηκε στον Καθολικισμό και εισήλθε στο Τάγμα του Αγ. Ιωάννου της Ιερουσαλήμ (νυν "Τάγμα της Μάλτας") . Υπηρέτησε ως στρατιώτης δε διάφορες συγκρούσεις και έγινε ναύαρχος της Ισπανίας. Το 1647 έγινε μέγας ηγούμενος του Τάγματος του Αγ. Ιωάννου στη Γερμανία. Ταξίδεψε σε όλη την Ισπανία, τη Γερμανία και την Ιταλία.
Στη Ρώμη ετέθη στην υπηρεσία του πάπα Ιννοκεντίου Ι΄, που το 1652 τον αναβάθμισε σε καρδινάλιο. Όταν ο πάπας απεβίωσε το 1655, ο Φρειδερίκος συμμετείχε στον Σύλλογο των καρδιναλίων (Conclavium) για την εκλογή νέου πάπα . Ο καρδινάλιος Κάρλο των Μεδίκων τον έθεσε παπικό απεσταλμένο (legatus) στη Χριστίνα Βάσα της Σουηδίας, η οποία μεταστράφηκε στον Καθολικισμό, παραιτήθηκε από βασίλισσα και έφθασε στη Ρώμη το 1655. 
Το 1671 εκλέχθηκε επίσκοπος του Μπρεσλάου και ακολούθως διοικητής της πόλης, για έξι μήνες, το 1671. Απεβίωσε εκεί το 1682 σε ηλικία 66 ετών.
Mercedes-Benz C219

Βασικά στοιχεία

Αρχικά παρουσιάστηκε το 2003 στο Διεθνές Σαλόνι της Φρανκφούρτης, ως πρωτότυπο με την ονομασία Vision CLS. Βασιζόταν στην πλατφόρμα της E-Class W211, με την οποία μοιραζόταν αρκετά μηχανικά μέρη. Ήταν διαθέσιμο με μία μεγάλη παλέτα κινητήρων, κυρίως βενζίνης, αλλά και ντίζελ, χωρητικότητας από 3.0 έως 6.2 λίτρα και ιπποδυνάμεις από 224 έως 514 ίππους. Στα έξι χρόνια της παραγωγής, κατασκευάστηκαν πάνω από 170.000 αντίτυπα.